CELEX: 22022D0473
Language: lt
Date: 1646265600000
Title: Specialiojo žuvininkystės komiteto, įsteigto pagal Europos Sąjungos bei Europos atominės energijos bendrijos ir Jungtinės Didžiosios Britanijos ir Šiaurės Airijos Karalystės prekybos ir bendradarbiavimo susitarimo 8 straipsnio 1 dalies q punktą, sprendimas Nr. 1/2022 2022 m. kovo 3 d. dėl Žuvininkystės darbo grupės įsteigimo [2022/473]

2022 3 25   
               
               
                  LT
               
               
                  Europos Sąjungos oficialusis leidinys
               
               
                  L 99/1
               
            
         SPECIALIOJO ŽUVININKYSTĖS KOMITETO, ĮSTEIGTO PAGAL EUROPOS SĄJUNGOS BEI EUROPOS ATOMINĖS ENERGIJOS BENDRIJOS IR JUNGTINĖS DIDŽIOSIOS BRITANIJOS IR ŠIAURĖS AIRIJOS KARALYSTĖS PREKYBOS IR BENDRADARBIAVIMO SUSITARIMO 8 STRAIPSNIO 1 DALIES Q PUNKTĄ, SPRENDIMAS Nr. 1/2022
         2022 m. kovo 3 d.
         dėl Žuvininkystės darbo grupės įsteigimo [2022/473]
         SPECIALUSIS ŽUVININKYSTĖS KOMITETAS,
         atsižvelgdamas į Europos Sąjungos bei Europos atominės energijos bendrijos ir Jungtinės Didžiosios Britanijos ir Šiaurės Airijos Karalystės prekybos ir bendradarbiavimo susitarimą (toliau – Susitarimas), ypač į jo 8 straipsnio 4 dalies f punktą,
         kadangi:
         
                     (1)
                  
                  
                     Susitarimas įsigaliojo 2021 m. gegužės 1 d.;
                  
               
                     (2)
                  
                  
                     Susitarimo antros dalies penktame podalyje (493–511 straipsniai), visų pirma 494 straipsnio 1 dalyje ir 508 straipsnyje numatytas Sąjungos ir Jungtinės Karalystės bendradarbiavimas žvejybos srityje;
                  
               
                     (3)
                  
                  
                     Susitarimo 8 straipsnio 1 dalies q punktu įsteigiamas Specialusis žuvininkystės komitetas, kuris sprendžia į Susitarimo antros dalies penkto podalio taikymo sritį patenkančius klausimus;
                  
               
                     (4)
                  
                  
                     Susitarimo 508 straipsnyje išdėstytos Specialiojo žuvininkystės komiteto funkcijos ir įgaliojimai, kurių gali būti ir daugiau;
                  
               
                     (5)
                  
                  
                     pagal Susitarimo 9 straipsnio 3 dalį darbo grupę turi sudaryti Sąjungos ir Jungtinės Karalystės atstovai ir jai bendrai pirmininkauti turi Sąjungos atstovas ir Jungtinės Karalystės atstovas;
                  
               
                     (6)
                  
                  
                     pagal Susitarimo 9 straipsnio 4 dalį darbo grupė bendru sutarimu nustato savo darbo tvarkos taisykles, posėdžių tvarkaraštį ir darbotvarkę;
                  
               
                     (7)
                  
                  
                     siekiant užtikrinti veiksmingą Susitarimo, visų pirma 2 dalies penkto podalio, įgyvendinimą, būtina, kad ekspertų dialogai žvejybos klausimais vyktų reguliariai visus metus ir kad juos būtų galima surengti skubiai;
                  
               
                     (8)
                  
                  
                     tikslinga, kad Specialusis žuvininkystės komitetas įsteigtų Žuvininkystės darbo grupę (toliau – darbo grupė) ir prižiūrėtų jos veiklą. Darbo grupė turėtų nusistatyti savo darbo tvarkos taisykles. Ji turėtų reguliariai teikti savo veiklos ataskaitas Specialiajam žuvininkystės komitetui,
                  
               PRIĖMĖ ŠĮ SPRENDIMĄ:
         
            1 straipsnis
            
               1.   Įsteigiama Žuvininkystės darbo grupė.
            
         
         
            2 straipsnis
            
               1.   Darbo grupė posėdžiauja, kai bendru sutarimu nusprendžia bendrapirmininkiai.
            
            
               2.   Ji reguliariai teikia Specialiajam žuvininkystės komitetui savo posėdžių rezultatų ir išvadų ataskaitas.
            
         
         
            3 straipsnis
            Šis sprendimas įsigalioja jo priėmimo dieną.
         
         
            Priimta Briuselyje ir Londone 2022 m. kovo 3 d.
            
               
                  Specialiojo žuvininkystės komiteto vardu
               
               
                  Bendrapirmininkiai
               
               Jungtinės Karalystės vardu Mike ROWE
               Europos Sąjungos vardu Joost PAARDEKOOPER